Zondo-kommissie kry nóg 13 maande | Netwerk24
Zondo-kommissie kry nóg 13 maande
Deur Isabel Venter 24 Februarie 2020 11:30
Die Zondo-kommissie van ondersoek na staatskaping kry nog ’n bykomende 13 maande om sy werk af te handel, het regter Wendy Hughes Maandag in die hooggeregshof in Pretoria beslis.
Adjunkhoofregter Raymond Zondo het vroeg in Februarie in ’n dringende hofaansoek om nog tien maande uitstel gevra.
Huges het sy aansoek met ’n finale bykomende 13 maande toegestaan. Dit beteken dat die kommissie sy ondersoek teen Maart volgende jaar moet afhandel.
Oudpres. Jacob Zuma het die Zondo-kommissie vroeg in 2018 aangekondig. Dit het gekom ná die uitreiking van die “staatskapingsverslag” deur adv. Thuli Madonsela, voormalige openbare beskermer (OB), in Oktober 2016.
Hierna is besluit dat die kommissie sy ondersoek binne 180 dae moet afhandel.
Die sperdatum is egter nie gehaal nie en hofbevele is bekom om dit eers tot 2 Oktober 2018, en daarna tot 29 Februarie vanjaar te verleng.
Zondo het in sy aansoek gesê hy het einde 2019 besef dat daar nog “groot volumes werk, verklarings en getuienis” is wat eers afgehandel moet word.
Meer oor: Zondo-Kommissie | Raymond Zondo | Pretoria
OORSIG: Wanorde het destyds by SAL geheers, hoor Zondo
Zondo kyk na oudits vir SAL